ORDE do 25 de agosto de 2006 pola que se amplía o importe máximo das subvencións que se poderán outorgar no exercicio orzamentario de 2006, para a realización de programas destinados a prestar atención aos enfermos con trastornos mentais persistentes nos dispositivos de apoio comunitario dependentes das asociacións de familiares de enfermos psíquicos e outras entidades sen ánimo de lucro.
CONSELLERÍA DE SANIDADE — III. OUTRAS DISPOSICIÓNS — 12/09/2006

O Decreto 389/1994, do 15 de decembro, polo que se regula a saúde mental en Galicia, ten como obxecto establecer no ámbito da Comunidade Autónoma de Galicia as directrices xerais da actuación na saúde mental e na asistencia psiquiátrica, a regulación dos dispositivos dirixidos á promoción e protección da saúde mental, a prevención das enfermidades psíquicas e a asistencia, rehabilitación e integración dos enfermos mentais.
A Orde do 23 de outubro de 1998 e o Decreto 347/2002, do 5 de decembro, regulan os centros de rehabilitación psicosocial e laboral e os pisos protexidos e vivendas de transición, residencias específicas así como fórmulas de aloxamento alter
nativo para enfermos mentais crónicos respectivamente; previstos no artigo 16.1º e 2º do Decreto 389/1994.
O Decreto 46/2006, do 23 de febreiro, polo que se establece a estrutura orgánica do Servizo Galego de Saúde, no seu artigo 9: «a Subdirección Xeral de Saúde Mental e Drogodependencias», asigna como funcións propias do programa de saúde mental, a xestión dos plans e programas de saúde mental da comunidade autónoma e a coordinación dos dispositivos previstos no Decreto 389/1994, do 15 de decembro, polo que se regula a saúde mental en Galicia.
No Diario Oficial de Galicia nº 68, do 6 de abril de 2006, publicouse a Orde do 31 de marzo do 2006, pola que se regula o establecemento de subvencións para a realización de programas destinados a prestar atención aos enfermos con trastornos mentais persistentes nos dispositivos de apoio comunitario dependentes das asociacións de familiares de enfermos psíquicos e outras entidades sen ánimo de lucro. No artigo 4.2º se destina á mencionada orde un importe de 2.564.000 A con cargo ás aplicacións orzamentarias 1301.311A.480.0 e 5001.2223.480.1 dos orzamentos xerais da comunidade autónoma para o ano 2006, para de seguido establecer que esta cantidade se poderá incrementar en función das peticións presentadas e de acordo coas dispoñibilidades de crédito.
Por todo o anterior, facendo uso das facultades que me confiren os artigos 34.6º e 38 da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, e de acordo co establecido nos artigos 78.3º e 78.6º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, modificado pola Lei 14/2004, do 29 de decembro, de medidas tributarias e de réxime administrativo, e para a debida aplicación dos créditos orzamentarios para o fin para o que foron establecidos.
DISPOÑO:
Artigo único.-Increméntase en 417.240 A a dotación orzamentaria establecida no artigo 4.2º da Orde do 31 de marzo do 2006 (DOG número 68, do 6 de abril), pola que se regula o establecemento de subvencións para a realización de programas destinados a prestar atención aos enfermos con trastornos mentais persistentes nos dispositivos de apoio comunitario dependentes das asociacións de familiares de enfermos psíquicos e outras entidades sen ánimo de lucro, con cargo á aplicación orzamentaria 5001.2223.480.1 dos orzamentos xerais da comunidade autónoma para o ano 2006.
Disposición adicional
O disposto nesta orde non afecta o prazo de presentación de solicitudes establecido na devandita Orde do 31 de marzo de 2006.
Disposición derradeira
Esta orde entrará en vigor ao día seguinte ao da súa publicación no Diario Oficial de Galicia.
Santiago de Compostela, 25 de agosto de 2006.
María José Rubio Vidal
Conselleira de Sanidade
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA